དེ་ལ་ཡང་གསུམ་ཡོད་དེ་བོད་ཀྱི་གནའ་གཞུང་གིས་འབྲི་ཚུལ་དང་རྒྱ་ནག་དཔེ་ཆ་ལས་འབྲི་ཚུལ།སོག་སྐད་ཀྱིས་འབོད་ཚུལ་བཅས་ཡོད་དེ།བཀའ་ཐང་སྡེ་ལྔ་ལས།བོད་ཀྱི་ཁྲི་ཤོད་རྒྱལ་མོའི་མཚོ་ཆེན་དེ།།བྱང་ཕྱོགས་ཁམས་ཀྱི་གཡེར་མོ་ཐང་ན་ཡོད།།བསྐོར་ན་ཞག་བདུན་རྟ་ཡིས་འཁོར་བ་ཡིན།།ཞེས་བྲིས་ཡོད་པ་དང་།བཀའ་ཆེམས་ཀ་ཁོལ་མ་ལས།ཁྲི་བཤོས་རྒྱ་མཚོ་ཀླུ་བློན་བྱང་ཆུབ་སེམས།།ཆུ་བོ་ཆེན་པོས་ཀུན་ལ་ཕན་པར་མཛད།ཅེས་བྲིས་ཡོད།མདོ་སྨད་ཆོས་འབྱུང་།ལས།ཁྲི་བཤོར་མཚོ་ལ་ཀླུ་བློན་བྱང་ཆུབ་སེམས།།ཆུ་བོ་ཆེན་པོ་ཀུན་ལ་ཕན་པར་མཛད།ཅེས་བྲིས་ཡོད་པ་དང་།མདོ་སྨད་ཆོས་འབྱུང་།དུ་བཀོད་པའི་རིག་འཛིན་དཀོན་མཆོག་བསྟན་སྐྱོང་བཟང་པོས་ཀརྨའི་གསུང་རྒྱུན་བཞིན་བསྒྲིགས་པ་ཡིན་ཞེས་པའི་བྲག་དཀར་སྤེལ་རྫོང་གི་དཀར་ཆག་ལས།མ་འོངས་སྙིགས་མ་ལྔ་ཡི་དུས།།སློབ་དཔོན་པདྨ་འབྱུང་གནས་ཉིད།།ཁྲི་གཤོག་རྒྱལ་མོའི་མཚོ་ལ་ཕེབས།།མཚོ་མཐའ་གཡེར་མོ་ཐང་གི་དཀྱིལ།།དམ་སྲི་སྤུན་དགུ་དམ་ལ་བཏགས།ཞེས་བྲིས་ཡོད་པ་དང་།མཁན་ཆེན་སུམ་པ་ཡེ་ཤེས་དཔལ་འབྱོར་མཆོག་གི་སྤྱོད་ཚུལ་བརྗོད་པ་སྒྲ་འཛིན་བཅུད་ལེན་ལས།ཁྲི་གཤོག་རྒྱལ་མོ་ཞེས་དཀར་ཕྱོགས་ལ་མངོན་པར་དགའ་བའི་མཚོ་སྨན་ཀླུ་རྒྱལ་མོའི་གནས་མཚོ་སྔོན་པོར་གྲགས་པ།ཞེས་བྲིས་ཡོད།